Die Christendom in Afrika het Egipte eerste bereik, in die middel van die 1ste eeu n.C. Teen die einde van die 2de eeu het dit ook die streek om Kartago bereik. In die 4de eeu het die Koninkryk Aksum in die hedendaagse Eritrea en Ethiopië een van die eerste streke in die wêreld geword wat die Christelike geloof as ’n amptelike geloof aanvaar het, gevolg deur die Nubiese koninkryke Nobatië, Makoerië en Alodië twee eeue later. Belangrike Afrikane wat die vroeë ontwikkeling van die Christendom beïnvloed het, sluit in Tertullianus, Clemens van Alexandrië, Origenes van Alexandrië, Cyprianus van Kartago, Athanasius en Augustinus van Hippo. Sedert die verspreiding van die Islam na Noord-Afrika het die grootte van Christelike gemeentes afgeneem, sodat van die oorspronklike kerke net die Grieks-Ortodokse Kerk van Alexandrië en die Kopties-Ortodokse Kerk van Alexandrië oorgebly het (hulle het ná die Konsilie van Chalcedon geskei geraak), asook die Ortodokse Tewahedokerk (wat geskei geraak het in die Ethiopies-Ortodokse en Eritrees-Ortodokse Tewahedokerk) in die Horing van Afrika.